झारखंड: 24 घंटे में कोरोना के 449 नए मामलों की पुष्टि, 2 मरीजों की मौत
झारखंड में कोरोना के मामले कम होते नज़र आ रहे हैं। बीते 24 घंटे में राज्य में 449 नए कोरोना के मामलों की पुष्टि हुई है। इसमें से 90 संक्रमित रांची और 187 जमशेदपुर में मिले हैं।
झारखंड में शनिवार को कोरोना वायरस संक्रमण के 449 नए मामले मिले जबकि दो और कोविड मरीजों की मौत हो गई। झारखंड सरकार के स्वास्थ्य मंत्रालय द्वारा शनिवार रात को जारी आंकड़ों के अनुसार राज्य में चौबीस घंटों के दौरान 449 नए मामले दर्ज किए गए जिनमें से 90 संक्रमित रांची में और 187 नए मामले जमशेदपुर में मिले। रिपोर्ट में बताया गया है कि राज्य में इलाजरत कोविड मरीजों की संख्या 2787 है। पिछले चौबीस घंटों में 715 लोग कोरोना संक्रमण से ठीक हुए। राज्य में अब तक कुल 4,31,252 लोग कोरोना संक्रमित हो चुके हैं जबकि कुल 4,23,155 कोरोना संक्रमण से मुक्त हो चुके हैं। राज्य में कोरोना संक्रमण से दो और लोगों की मौत हो गई जो साराइकेला और हजारीबाग के रहने वाले थे। राज्य में कोरोना से मरने वालों की कुल संख्या बढ़कर 5,310 हो गई है।उत्तर प्रदेश में भी कोरोना वायरस के मामलों में कमी का दौर जारी है। बीते 24 घंटे में राज्य में 3807 नए मामले रिपोर्ट किए गए हैं। वहीं, पिछले 24 घंटे में कोविड से 8817  लोग ठीक होकर डिस्चार्ज हुए। जिसके बाद संक्रमण मुक्त मरीजों की संख्या 19 लाख 78 हजार 525 हो गई है।यूपी में एक्टिव मामलों की संख्या 36 हजार 411 हो गई है और पॉजिटिविटी रेट लगातार घट रही है। राज्य में फिलहाल 2.23% पॉजिटिविटी रेट है।